AARHUS: Hvide, kompakte elbiler vil snart præge bybilledet. Firmaet Greenmobility, som i forvejen har succes med elbiler på delebasis i København og Oslo, bringer 100 elektriske bybiler til byen. I tæt samarbejde med NRGi i Aarhus.

Hensigten er, at alle århusianere får adgang til nem, fleksibel og bæredygtig transport, som udover at kunne gøre hverdagen lettere for byens borgere, også kan være med til at skabe et bedre miljø.

- Hvis vi skal nå et mål om at reducere CO2-udledningen med 70 procent inden 2030, vil de nye elbiler kunne bidrage til det, mener direktør for NRGi, Jacob Vittrup, som fredag var med til at præsentere de små men ganske rummelige bybiler i Musikhuset sammen med direktør for Greenmobility, Thomas Juul.

Man behøver ingen nøgle for at starte en bybil. Med en app på sin smartphone og et kørekort er man i stand til at begive sig rundt i byen i en af elbilerne.

- Bybilerne fungerer som selvbetjente taxaer, som bringer dig hurtigt og miljørigtigt gennem byen. Uden at du behøver bekymre dig om dyr parkering, forsikring og opladning af bilerne, siger Thomas Juul, som selv bor i Valby, en forstad til København og som dagligt selv pendler ind til byen i en af de små elbiler.